Kinders en aanlyn pornografie: Die gevolge - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kinders en aanlyn pornografie: Die gevolge
Kinders en aanlyn pornografie: Die gevolge
Hoe graag ons dit ook al anders wil hê, ʼn groot aantal kinders word gedurende hulle preadolessensiejare aan pornografie blootgestel. Dit behels meer as onwillekeurige flitse of e-pos, en sluit in kyk na films met eksplisiete inhoud, gereeld blaai deur pornografiese tydskrifte of kyk na pornografiese televisie en internetwebwerwe.
“Pornografiese materiaal, waaronder digitale foto’s, video’s en rolprente word in toenemende mate beskikbaar vir kinders en tieners, hoofsaaklik aanlyn,” sê Elissa Benedek en Catherine Brown in ʼn verwante navorsingsverslag. Of volwassenes daarvan hou om na erotika te kyk of nie, is ʼn persoonlike voorkeur; ons moet egter in gedagte hou dat eksplisiete beelde ander uitwerkings het op seksueel en emosioneel ryp volwassenes as op kinders.”
Die sielkundige Carolyn Ross verduidelik aan Psychology Today dat kinders so jonk as agt en nege op die internet en ander media op seksueel eksplisiete materiaal afkom. Hoewel navorsing nog net begin het om die potensiële gevaar te assesseer, is daar rede om te glo dat vroeë blootstelling aan seksuele inhoud die volgende ongewenste uitwerkings kan hê:
Mediaboodskappe gee te kenne dat vroeë seksuele eksperimentering normaal is en beeld seks uit as nonchalant, onbeskermd en gevolgvry en moedig seksuele aktiwiteit aan lank voordat kinders emosioneel, sosiaal en intellektueel gereed is. ʼn Studie uit 2012 wat in Psychological Science gepubliseer is, het gevind dat seuns wat aanlyn aan seksueel eksplisiete materiaal blootgestel word drie keer meer waarskynlik as nieblootgestelde seuns orale seks en gemeenskap sal hê twee jaar na blootstelling. Jong meisies wat aan aanlyn seksuele inhoud blootgestel word, sal twee keer meer waarskynlik as nieblootgestelde meisies orale seks hê en een en ʼn half keer meer waarskynlik gemeenskap.
Hoe vroeër kinders aan seksuele inhoud blootgestel word, hoe groter die waarskynlikheid dat hulle seks sal hê ─ sowel as hoërisikoseks. “Navorsing toon dat kinders wat teen 13 reeds seks het, meer waarskynlik veelvuldige seksmaats sal hê, dikwels gemeenskap sal hê, onbeskermde seks sal hê en dwelms of alkohol voor seks sal gebruik,” waarsku Ross. In ʼn studie deur die navorser dr. Jennings Bryant sê meer as 66% seuns en 40% meisies dat hulle van die seksuele gedrag wat hulle op die internet sien, wil probeer ─ en teen die tyd dat hulle hoërskool toe gaan, het baie dit al gedoen.
Nie elke kind wat aan seksuele inhoud blootgestel word, sal met ʼn geestesongesteldheid sukkel nie, maar navorsing toon dat vroeë blootstelling aan pornografie ʼn risikofaktor vir seksverslawing en ander intimiteitsprobleme is. In een studie van 932 seksverslaafdes het 90% van die mans en 77% van die vrouens gesê dat pornografie ʼn faktor in hul verslawing is. Met die wydverspreide beskikbaarheid van eksplisiete materiaal op die internet kom hierdie probleme al meer voor en dit kom op al jonger ouderdomme te voorskyn.
Slagoffers en plegers van seksuele geweld
Volgens sommige studies, verduidelik Ross, kan vroeë blootstelling (teen ouderdom 14) aan pornografie en ander eksplisiete materiaal die risiko vergroot dat ʼn kind die slagoffer van seksuele geweld word of seksueel teenoor ʼn ander kind sal optree. “By sommige mense kan die gewoontegebruik van pornografie ʼn begeerte na meer gewelddadige of afwykende materiaal aanwakker, waaronder uitbeeldings van verkragting, marteling of vernedering. As mense wil doen wat hulle sien, is dit meer waarskynlik dat hulle seksuele aanranding, verkragting of kindermolestering sal pleeg.”
Hoe skrikaanjaend en konfronterend hierdie inligting ook al mag klink, ouers het die mag om ʼn verskil te maak. “Een van ons aanbevelings is dat kinders op ʼn jong ouderdom oor verhoudings en seks onderrig moet word,” sê Miranda Horvath, professor in Sielkunde aan die Middlesex Universiteit in Londen.
Die minste, glo navorsers, is ʼn ouer-tiener-gesprek oor seksualiteit en pornografie, hoe ongemaklik dit ook al vir albei partye klink. Die alternatief is erger, volgens professor Rory Reid, ʼn navorsingsielkundige en assistentprofessor by die Universiteit van Kalifornië. Om ʼn rekenaar in ʼn kind se kamer te sit sonder enige onderrig oor waarna gekyk mag word, sê hy, is soos om vir ʼn tiener motorsleutels te gee en te sê: “Gaan leer hoe om te bestuur. Geniet dit.”
Carolyn Ross, 2012, Overexposed and Under-Prepared: The Effects of Early Exposure to Sexual Content. Is the Internet impacting sexual development? Psychology Today,
David Segal, 2014, Does Porn Hurt Children?, The New York Times, https://www.nytimes.com/2014/03/29/sunday-review/does-porn-hurt-children.html?_r=0
Elissa Benedek and Catherine Brown, 1999, No Excuses: Televised Pornography Harms Children, Harvard Review of Psychiatry, http://www.tandfonline.com/doi/abs/10.3109/hrp.7.4.236?journalCode=ihrp20
The Byron Review: Children and New Technology, 2012, “Safer Children in a Digital World”, http://www.ict.norfolk.gov.uk/content/655/files/safer%20children%20in%20a%20digital%20world.pdf